International Repair Day: Fokus på bæredygtighed og reparation af elektronik

Den 19. oktober fejres International Repair Day, og årets tema sætter fokus på bæredygtige løsninger og de færdigheder, der kræves for at reparere vores elektroniske produkter i stedet for at smide dem ud. Elektronikaffald er et voksende globalt problem, og tal fra både EU og FN viser, at e-affald udgør en stor trussel mod miljøet. I 2021 alene producerede EU omkring 12 millioner ton elektronikaffald, hvoraf kun 38 % blev genanvendt. Globalt var der i 2019 tale om hele 53,6 millioner ton, og det forventes at stige til 74 millioner ton i 2030.

Formålet med International Repair Day, der altid falder den tredje lørdag i oktober, er at øge bevidstheden om værdien af reparation. Ved at reparere og genbruge produkter kan vi reducere affaldsmængden markant og mindske klimabelastningen.

Danske Bang & Olufsen deltager med fokus på klassiske produkter

I år markerer Bang & Olufsen dagen ved at tilbyde gratis sundhedstjek af deres ældre produkter som pladespillere, CD-afspillere og højttalere. Fra kl. 10.00 til 14.00 vil en servicetekniker fra B&O’s hovedkontor i Struer stå klar i deres butik på Østergade i København. Her kan ejere af klassiske B&O-produkter få en professionel vurdering af tilstanden på deres enheder og en idé om, hvad det vil kræve at få dem op at køre igen.

Bang & Olufsen har længe været kendt for deres holdbarhed hvilket er med til at retfærdiggøre den høje pris, og de understøtter deres produkter gennem vedligeholdelse og reparation. Deres Recreated Classics-program fra 2020 er et eksempel på dette fokus, hvor deres dedikerede teknikere hjælper med at genskabe og vedligeholde ældre produkter, så de kan fortsætte med at skabe glæde i hjemmene.

Så hvis du har et klassisk B&O-produkt derhjemme, er International Repair Day en oplagt mulighed for at give det nyt liv. Og hvis du vil vide mere om de aktiviteter, der sker i dit lokalområde på dagen, kan du læse mere på International Repair Day’s hjemmeside.

På lørdag er der fokus på at reparere frem for at smide ud – for både miljøets og dine produkters skyld.